Document ID: 32005R0469

KOMISJONI MÄÄRUS (EÜ) nr 469/2005,
23. märts 2005,
millega jätkatakse ühenduse eelnevat järelevalvet teatavatest kolmandatest riikidest pärit teatavate raua- ja terasetoodete impordi üle
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. detsembri 1994. aasta määrust (EÜ) nr 3285/94 impordi ühiste eeskirjade kohta ja määruse (EÜ) nr 518/94 (1) kehtetuks tunnistamise kohta, eriti selle artiklit 11,
võttes arvesse nõukogu 7. märtsi 1994. aasta määrust (EÜ) 519/94 teatavatest kolmandatest riikidest pärit impordi ühiste eeskirjade kohta ja määruste (EMÜ) nr 1765/82, 1766/82 ja 3420/83 (2) kehtetuks tunnistamise kohta, eriti selle artiklit 9,
olles konsulteerinud nõuandekomiteega,
ning arvestades järgmist:
(1)
Määrusega (EÜ) nr 76/2002 (3) kehtestas komisjon ühenduse eelneva järelevalve teatavate kolmandatest riikidest pärit raua- ja terasetoodete impordi üle. Kõnealust määrust on muudetud komisjoni määrusega (EÜ) nr 1337/2002, (4) et laiendada järelevalve kohaldamisala ja komisjoni määrusega (EÜ) 2385/2002. (5)
(2)
Ühenduse väliskaubandusstatistika ei ole kättesaadav ajavahemikel, mis on kehtestatud komisjoni määrusega (EÜ) nr 1917/2000. (6)
(3)
Kuigi olukord on pärast järelevalve kehtestamist 2002. aastal muutunud, on viimasel ajal maailma teraseturul toimunud arengute tõttu ikka veel vajalik usaldusväärne ja kiire teabesüsteem ühenduse impordi kohta tulevikus.
(4)
Alates 2003. aastast on terasetoodete märgatavas nõudluse kasvus olnud Hiina turul juhtiv osa. Hiina on suurendanud oma tootmismahtu väga kiires tempos. Hiina toorterase toodang on kasvanud 129 miljonilt tonnilt 2000. aastal kuni 270 miljoni tonnini 2004. aastal, suurendades sama ajavahemiku jooksul oma osa maailmaturul 15,4 protsendilt 26,2 protsendini, ning lisandumas on uued tootmismahud, mille tulemusel võib aastal 2005 Hiina tootmismaht suureneda kuni 300 miljoni tonnini. Hiina import oli 2003. aastal kokku 37 miljonit tonni ja 2004. aastal 29 miljonit tonni. Samadel aastatel oli eksport kokku vastavalt 7 miljonit tonni ja 14 miljonit tonni. Puhasimport vähenes seevastu 2003. aasta 30 miljonilt tonnilt 15 miljoni tonnini aastal 2004, seega tekkis 15 miljoni tonnine pakkumise ülejääk, millele tuli leida uus turg. Tõenäoliselt kõnealune suundumus, mille puhul Hiina import väheneb ja eksport suureneb, jätkub ning seetõttu pääsevad maailmaturule märkimisväärselt suured terasetoodete kogused, millele on vaja uut turgu.
(5)
Kõige hiljutisemas impordistatistikas, mis käsitleb nelja põhitooteliiki - lametooteid, pikki tooteid, torusid ja pooltooteid - on näha keskmiselt 9 % üldkasvu ajavahemikul 2002-2003, kuid pikkade toodete 23 % ja pooltoodete 43 % kasvu. Samuti, kui vaadelda 10kuulist ajavahemikku jaanuarist oktoobrini, oli kõnealuse protsendimäära suurenemine ajavahemikul 2003-2004 sõltuvalt tooteliigist 3,4-58,5 % ulatuses.
(6)
2004. aasta esimese kolme kvartali analüüs näitab edasist kasvutrendi, mis oli kõnealusel ajavahemikul 26,7 %-52 %, samal ajal osutavad andmed kõnealuse aasta oktoobrikuu kohta selle kasvutrendi kiirenemisele.
(7)
Lisaks on ühenduse turuhinnad, mis olid 2003. aastal USA turuhindadest maha jäänud, muutunud maailma kõrgeimaks. Tõenäoliselt äratab see jätkuvalt kolmandate riikide eksportijate huvi.
(8)
Lisaks näitab ELi tootjate tööhõivet käsitlev statistika märgatavat langust; kõnealune tööhõive vähenes 414 500 inimeselt 2000. aastal 404 700 inimeseni 2001. aastal 390 200 inimeseni 2002. aastal, 383 800 inimeseni 2003. aastal ja 375 900 inimeseni 2004. aastal, see tähendab 10 % tööhõive vähenemist 4 aasta jooksul.
(9)
Võttes aluseks hiljutisi arengusuundi terasetoodete impordis, hiljutisi arenguid Hiina turul, kiirenenud impordi kasvu, väga kõrgeid terasetoodete hindu ELi turul ja märgatavat töökohtade vähenemist viimastel aastatel, võib pidada olemasolevaks ühenduse tootjatele kahju tekitamise ohtu määruse (EÜ) nr 3285/94 artikli 11 tähenduses.
(10)
Seetõttu nõuavad ühenduse huvid, et teatavate terastoodete impordi suhtes kohaldatakse ka edaspidi ühenduse eelnevat järelvalvet, et saada impordisuundumuste kiiret analüüsi võimaldavaid põhjalikke statistilisi andmeid. Võttes arvesse eespool nimetatud oodatavaid arenguid, on asjakohane jätkata kõnealuse süsteemi kohaldamist 31. detsembrini 2006.
(11)
Käesolev määrus peaks soovitavalt jõustuma selle avaldamise päeval, et võimalikult kiiresti andmeid koguda,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 76/2002, mida on muudetud määrustega 1337/2002 ja 2385/2002, muudetakse järgmiselt: Artiklis 6 asendatakse kuupäev “31. märts 2005” kuupäevaga “31. detsember 2006”.
Artikkel 2
Käesolev määrus jõustub Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. märts 2005

Labels: 1
3
5